Vyhlásenie z Port Moresby o svetovej potravinovej a finančnej kríze



Úradný vestník 061 , 16/03/2009 S. 0042 - 0044



Uznesenie [1] o situácii v Zimbabwe Spoločné parlamentné zhromaždenie AKT-EÚ, - na zasadnutí v Port Moresby (Papua-Nová Guinea) 25. – 28. novembra 2008, - so zreteľom na článok 17 ods. 2 rokovacieho poriadku, - so zreteľom na správu volebnej pozorovateľskej misie Panafrického parlamentu o harmonizovaných voľbách v Zimbabwianskej republike z 29. marca 2008, - so zreteľom na predbežné vyhlásenie volebnej pozorovateľskej misie Panafrického parlamentu o rozhodujúcom kole prezidentských volieb v Zimbabwe a o doplňujúcich voľbách do zákonodarného zboru z 29. júna 2008, - so zreteľom na dočasné vyhlásenie volebnej pozorovateľskej misie Panafrického parlamentu o rozhodujúcom kole prezidentských volieb a o doplňujúcich parlamentných voľbách v Zimbabwe z 30. júna 2008, - so zreteľom na predbežné vyhlásenie pozorovateľskej misie Africkej únie (AÚ) v Zimbabwe z 29. júna 2008, - so zreteľom na uznesenie o vytvorení vlády národnej jednoty v Zimbabwe prijaté na samite Africkej únie 1. júla 2008 v Šarm aš-Šajchu, - so zreteľom na zásady a usmernenia pre demokratické voľby prijaté parlamentným fórom Juhoafrického rozvojového spoločenstva (SADC) v roku 2001 a na zásady a usmernenia pre demokratické voľby prijaté na samite SADC na ostrove Maurícius v auguste 2004, - so zreteľom na dohodu z 15. septembra 2008 medzi Zimbabwianskou africkou národnou jednotou – Vlasteneckým frontom (ZANU–PF) a dvoma formáciami Hnutia za demokratickú zmenu (MDC) o riešení problémov, s ktorými sa Zimbabwe potýka, - so zreteľom na Zmluvu SADC a jej protokoly vrátane volebného protokolu SADC, - so zreteľom na Zakladajúci akt Africkej únie, Africkú chartu ľudských práv a práv národov a dokument Nové partnerstvo pre rozvoj Afriky (NEPAD), A. keďže prípravy prezidentských volieb, volieb do národného zhromaždenia (do dolnej snemovne) a do senátu v marci 2008, ako aj rozhodujúce kolo volieb v júni sa konali v neprípustnej atmosfére násilia a porušovaní práv opozície páchaných jednotkami zimbabwianskej armády a milíciami rozmiestnenými Mugabeho stranou ZANU-PF, B. keďže zatknutie generálneho tajomníka opozičnej strany MDC Tandaia Bitiho počas volebnej kampane pred rozhodujúcim kolom prezidentských volieb a pokus o vraždu lídra tejto strany Morgana Tsvangiraia, ktorý kandidoval proti Robertovi Mugabemu a bol donútený hľadať útočisko na európskom veľvyslanectve a potom opustiť krajinu, donútili pána Tsvangiraia, aby stiahol svoju kandidatúru z rozhodujúceho kola prezidentských volieb, C. keďže napriek rôznym formám nátlaku a zastrašovania proti obyvateľstvu Morgan Tsvangirai získal v prvom kole prezidentských volieb veľkú väčšinu hlasov a keďže MDC vyhrala aj voľby do národného zhromaždenia (dolnej snemovne) a získala post predsedu parlamentu, D. keďže na základe oficiálnych výsledkov rozhodujúceho kola prezidentských volieb, ktoré sa uskutočnilo 27. júna 2008, bol po odstúpení Tsvangiraia znovuzvolený úradujúci prezident Robert Mugabe, E. keďže mnoho afrických pozorovateľských misií (Hospodárske spoločenstvo západoafrických štátov, Panafrický parlament, Africká únia) uviedlo, že v dôsledku násilia výsledky volieb neodrážajú vôľu národa, F. keďže politická dohoda z 15. septembra 2008 o princípe vytvorenia vlády národnej jednoty na skončenie krízy, dosiahnutá vďaka sprostredkovaniu prezidenta Thaba Mbekiho, je krokom vpred, G. so zreteľom na skutočnosť, že rokovania medzi dvoma stranami vlády národnej jednoty sú stále na mŕtvom bode, H. keďže hrozné podmienky, za akých sa voľby uskutočnili, zhoršili už beztak katastrofálnu humanitárnu situáciu obyvateľov Zimbabwe a prinútili ľudí odísť zo svojich domovov alebo opustiť krajinu, I. keďže krajina musí riešiť problém vypuknutia epidémie cholery, pričom sa prakticky zrútil systém zdravotníckej starostlivosti a nefungujú dodávky vody; keďže priemerná dĺžka života za posledné desaťročie klesla zo 60 rokov u oboch pohlaví na 37 rokov u mužov a 34 rokov u žien a keďže 1,7 milióna ľudí žije v Zimbabwe s vírusom HIV, J. keďže Svetový potravinový program (WFP) nasýtil v októbri 2 milióny Zimbabwčanov, očakáva sa však, že tento podiel sa do začiatku roka 2009 zvýši na 5,1 milióna, čo znamená, že polovica obyvateľstva bude čoskoro odkázaná na pomoc, K. keďže podľa odhadov UNICEF z celkového počtu učiteľov vyučuje iba 40 % a školy navštevuje iba tretina z celkového počtu žiakov, L. so znepokojením berie na vedomie poľutovaniahodné zamietnutie vstupu delegácie zloženej z bývalého prezidenta USA Jimmyho Cartera, bývalého generálneho tajomníka OSN Kofiho Annana a aktivistky v oblasti ľudských práv Graçy Machelovej do Zimbabwe, 1. dôrazne odsudzuje kampane násilia a zastrašovania vedené proti obyvateľstvu s cieľom ovplyvniť hlasovanie vo voľbách v roku 2008, ako aj porušenia práv opozície; 2. vyhlasuje, že na základe takýchto očividných porušení nemožno považovať zimbabwianske voľby v júni 2008 za transparentné, dôveryhodné ani spravodlivé; 3. víta africké sprostredkovateľské úsilie vedené prezidentom Thabom Mbekim a naliehavo vyzýva na väčšiu angažovanosť afrických krajín a regionálnych inštitúcií, ako sú napr. SADC a AÚ, ako aj významných afrických osobností na rokovaniach o riešení situácie v Zimbabwe a na ďalšom monitorovaní tohto riešenia; 4. potvrdzuje, že vláda národnej jednoty predstavuje riešenie na skončenie krízy na prechodné obdobie, ktoré umožní realizovanie reforiem inštitúcií a obnovu právneho štátu; zdôrazňuje, že v dohode o podieľaní sa na moci z 15. septembra 2008 sa zainteresované strany dohodli, že budú spolupracovať na udržateľnom a trvalom demokratickom a mierovom riešení súčasnej politickej, hospodárskej a sociálnej krízy v Zimbabwe; 5. naliehavo vyzýva všetky strany dohody, aby splnili svoje záväzky a aby sa konštruktívne a v plnej miere zapojili do uplatňovania tejto dohody a preukázali pri rokovaniach väčšiu zdržanlivosť a umiernenosť; zdôrazňuje, že všetky strany sú si rovné a mali by sa zdržať akéhokoľvek jednostranného konania v súvislosti s formovaním novej vlády; 6. dôrazne žiada medzinárodné spoločenstvo, aby urýchlene zabezpečilo poskytnutie rozsiahlej humanitárnej pomoci obyvateľom Zimbabwe; 7. poukazuje na ničivý vplyv na ľudí, ktorý má politická kríza v Zimbabwe; poukazuje na to, že EÚ iba nedávno uvoľnila 10 miliónov EUR na pomoc, a vyzýva orgány Zimbabwe, aby odstránili všetky obmedzenia voči agentúram poskytujúcim humanitárnu pomoc a zabezpečili možnosť poskytovania humanitárnej pomoc v súlade so zásadami ľudskosti, neutrality, nestrannosti a nezávislosti; 8. vyjadruje hlboké znepokojenie nad situáciou zimbabwianskych utečencov v regióne a ľutuje násilnosti voči zimbabwianskym utečencom v okolitých krajinách; vyzýva Európsku komisiu, aby podporila susediace krajiny prostredníctvom finančných a materiálnych programov pre utečencov; 9. dôrazne žiada všetky zúčastnené strany a medzinárodné spoločenstvo, aby boli pripravené urýchlene zabezpečiť poskytnutie pomoci na obnovu Zimbabwe po skončení konfliktu; 10. vyjadruje hlboké poľutovanie nad skutočnosťou, že humanitárnej delegácii skupiny Starších (The Elders) zloženej z bývalého generálneho tajomníka OSN Kofiho Annana, bývalého prezidenta USA Jimmyho Cartera a aktivistky v oblasti práv detí a žien Graçy Machelovej Mugabeho režim zamietol vydanie vstupných víz, pretože ich vplyv chceli využiť na to, aby do krajiny okamžite ako aj z dlhodobejšieho hľadiska prúdilo viac pomoci a zastavilo sa tak hrozné utrpenie ľudí v Zimbabwe; dôrazne podporuje pokračujúce úsilie skupiny Starších zmierniť humanitárnu krízu v Zimbabwe; 11. vyzýva budúcu vládu národnej jednoty, aby vytvorila neutrálnu a nezávislú mierovú a zmierovaciu komisiu, ktorá bude podporovať vnútroštátny proces uzdravovania a bude vyšetrovať zločiny proti ľudskosti, prípady mučenia, znásilňovania a ďalšie zločiny spáchané počas vnútorných konfliktov; 12. domnieva sa, že novozvolený parlament by určite mal dostať finančné prostriedky a podporu na posilnenie schopnosti vykonávať jeho funkcie; 13. poveruje svojich spolupredsedov, aby toto uznesenie postúpili Rade ministrov AKT-EÚ, Európskej komisii, Panafrickému parlamentu, vláde a parlamentu Zimbabwe, Africkej únii, SADC a generálnemu tajomníkovi OSN. [1] Prijaté Spoločným parlamentným zhromaždením AKT-EÚ 28. novembra 2008 v Port Moresby (Papua-Nová Guinea). --------------------------------------------------